Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov predkladá Ministerstvo pôdohospodárstva a rozvoja vidieka Slovenskej republiky na základe úlohy č. 4 v mesiaci jún Plánu legislatívnych úloh vlády Slovenskej republiky na rok 2015.
Účelom návrhu je zmena sortimentu mliečnych výrobkov, úprava výšky pomoci z prostriedkov štátneho rozpočtu a ustanovenia najvyšších úhrad platených žiakmi. Program „školské mlieko“ sa realizuje od vstupu Slovenskej republiky do Európskej únie. Každoročne sa v rámci tohto programu zvyšuje počet zapojených škôl a tiež sa zvyšuje množstvo poskytnutých mliečnych výrobkov. Cieľom návrhu je podporiť spotrebu mlieka a mliečnych výrobkov u detí v materských školách a u žiakov na základných a stredných školách, prispieť k zaisteniu zdravej výživy a súčasne vytvárať zdravé stravovacie návyky mládeže. Mliečne výrobky, ktoré sú uvedené v prílohe č. 1 návrhu, zodpovedajú požiadavkám zdravej výživy a prispôsobujú sa požiadavkám žiakov tak, aby sa zvýšila konzumácia mlieka a mliečnych výrobkov u žiakov.
Návrh nariadenia vlády nebude predmetom vnútrokomunitárneho pripomienkového konania.
Účinnosť nariadenia vlády sa navrhuje od 15. augusta 2015. Dátum nadobudnutia účinnosti je navrhnutý tak, aby bol poskytnutý dostatočný čas na uzatváranie zmlúv do začiatku školského roka.
Predkladaný návrh nariadenia vlády nebude mať vplyv na rozpočet verejnej správy, nebude mať vplyv na podnikateľské prostredie, sociálne vplyvy, vplyv na informatizáciu spoločnosti a ani vplyvy na životné prostredie.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh nariadenia vlády bol predmetom riadneho medzirezortného pripomienkového konania, ktorého výsledky sú uvedené vo vyhodnotení pripomienkového konania. Na rokovanie sa navrhované nariadenie vlády predkladá bez rozporov.